CELEX: 62019TN0007
Language: mt
Date: 2019-01-04 00:00:00
Title: Kawża T-7/19: Rikors ippreżentat fl-4 ta’ Jannar 2019 – Scandlines Danmark u Scandlines Deutschland vs Il-Kummissjoni

25.2.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 72/41
            
         
      Rikors ippreżentat fl-4 ta’ Jannar 2019 – Scandlines Danmark u Scandlines Deutschland vs Il-Kummissjoni
      (Kawża T-7/19)
      (2019/C 72/53)
      Lingwa tal-kawża: l-Ingliż
      
         Partijiet
      
      
         Rikorrenti: Scandlines Danmark ApS (Kopenħagen, id-Danimarka) u Scandlines Deutschland GmbH (Hamburg, il-Ġermanja) (rappreżentant: L. Sandberg-Mørch, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni kkontestata C(2018) 6268 finali tat-28 ta’ Settembru 2018 dwar għajnuna mill-Istat SA.51981 (2018/FC);
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw seba’ motivi.
      
                  1.
               
               
                  L-ewwel motiv ibbażat fuq il-fatt li l-Kummissjoni żbaljat fil-liġi billi kkonstatat li l-garanziji tal-Istat mogħtija lil A/S Femern Landanlaeg ġew awtorizzati mid-Deċiżjoni tal-Konstruzzjoni u ma jikkostitwixxux għajnuna mill-Istat.
               
            
                  2.
               
               
                  It-tieni motiv ibbażat fuq il-fatt li l-Kummissjoni żbaljat fil-liġi billi kkonstatat li l-għajnuna fil-forma ta’ injezzjoni ta’ kapital ta’ DKK 10 miljuni (’il fuq mill-500 miljun awtorizzat mid-Deċiżjoni ta’ Ippjanar) hija kkumpatibbli mas-suq intern.
               
            
                  3.
               
               
                  It-tielet motiv ibbażat fuq il-fatt li l-Kummissjoni żbaljat fil-liġi billi kkonstatat li s-self tal-Istat lil Femern A/S u A/S Femern Landanlaeg ġie awtorizzat fid-Deċiżjoni tal-Kostruzzjoni u li dak mogħti lil A/S Femern Landanlaeg ma jikkostitwixxix għajnuna, filwaqt li dak mogħti lil Femern A/S huwa kumpatibbli mas-suq intern.
               
            
                  4.
               
               
                  Ir-raba’ motiv ibbażat fuq il-fatt li l-Kummissjoni żbaljat fil-liġi billi kkonstatat li s-self tal-Istat mogħti ’il fuq mill-baġit ta’ DKK 1 445 miljuni, ġie awtorizzat fid-Deċiżjoni tal-Ippjanar u li li jikkostitwixxi għajnuna mill-Istat kumpatibbli mas-suq intern.
               
            
                  5.
               
               
                  Il-ħames motiv ibbażat fuq il-fatt li l-Kummissjoni żbaljat fil-liġi billi kkonstatat li l-vantaġġi tat-taxxa ma jikkostitwixxux għajnuna mill-Istat.
               
            
                  6.
               
               
                  Is-sitt motiv ibbażat fuq il-fatt li l-Kummissjoni kissret l-obbligu tagħha li tibda proċedura ta’ investigazzjoni formali skont l-Artikolu 108(2) TFUE.
               
            
                  7.
               
               
                  Is-seba’ motiv ibbażat fuq il-fatt li l-Kummissjoni kissret id-dmir tagħha li tagħti raġunijiet, kif jinsab fl-Artikolu 296 TFUE.